**Dôvodová správa**

**A. Všeobecná časť**

Úrad vlády Slovenskej republiky predkladá návrh zákona, ktorým sa mení a dopĺňa zákon č. 275/2006 Z. z. o informačných systémoch verejnej správy a o zmene a doplnení niektorých zákonov v znení neskorších predpisov ako iniciatívny návrh.

Navrhovanou novelou zákona dochádza k zmene správcu ústredného portálu verejnej správy.

Podľa súčasnej právnej úpravy je správcom ústredného portálu Ministerstvo financií Slovenskej republiky. Z dôvodu zmeny gestorstva projektov naviazaných na ústredný portál verejnej správy financovaných z Eurofondov sa navrhuje, aby správcom ústredného portálu pod dohode medzi Úradom vlády Slovenskej republiky a Ministerstvom financií Slovenskej republiky bol Úrad vlády Slovenskej republiky.

Po schválení tohto návrhu zákona Ministerstvo financií Slovenskej republiky, ktoré v návrhu zákona o elektronickom výkone verejnej moci, ktorý je súčasne v legislatívnom procese a upravuje rovnakú problematiku, príslušné ustanovenia upravujúce ústredný portál z svojho návrhu vypustí.

Vplyvy návrhu zákona na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti sú uvedené v doložke vybraných vplyvov.

Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, s medzinárodnými zmluvami, ktorými je Slovenská republika viazaná, ako aj s právom Európskej únie.

Účinnosť zákona sa navrhuje od 1. augusta 2013.

**B. Osobitná časť**

**K čl. I**

**K bodu 1 až 3**

Rozširuje sa vymedzenie základných pojmov a to ústredného portálu verejnej správy a Govnetu a dopĺňa sa nový pojem centrálna informačná infraštruktúra.

**K bodu 4**

Ustanovenie § 3 ods. 3 písmeno g) navrhujeme zosúladiť s ostatnými ustanoveniami v § 3 ods. 3 a zároveň navrhujeme vyňať Národnú banku Slovenska z pôsobnosti tohto zákona aj vzhľadom na skutočnosť, že už bola vyňatá od účinnosti zákona o informačných systémoch verejnej správy (zákona č. 275/2006 Z. z.) až do účinnosti ostatnej novely tohto zákona vykonanej zákonom č. 289/2012 Z. z. (teda až do 1. 11. 2012). Národnú banku Slovenska je potrebné vyňať z toho dôvodu, že je súčasťou Európskeho systému centrálnych bánk, Eurosystému a Európskeho systému finančného dohľadu a musí plniť úlohy (vrátane výkonu verejnej moci) v rámci týchto systémov podľa ratifikovaných a vyhlásených medzinárodných zmlúv a právnych aktov Európskej únie, ktoré majú prednosť pred zákonmi Slovenskej republiky, a to aj na základe ustanovení čl. 7 ods. 2 a 5 Ústavy Slovenskej republiky. Skutočnosť, že Národná banka Slovenska je súčasťou Európskeho systému centrálnych bánk a Eurosystému a musí plniť úlohy (vrátane výkonu verejnej moci) v rámci týchto systémov vyplýva napríklad z § 1 ods. 1 zákona NR SR č. 566/1992 Zb. o Národnej banke Slovenska v znení neskorších predpisov, ale taktiež napríklad zo základnej Zmluvy o fungovaní Európskej únie v platnom znení (Ú. v. EÚ C 326, 26. 10. 2012) vrátane jej Protokolu (č. 4) o Štatúte Európskeho systému centrálnych bánk a Európskej centrálnej banky v platnom znení (Ú. v. EÚ C 326, 26. 10. 2012).

**K bodu 5**

Vzhľadom na to, že aktuálne, správne a úplné informácie o svojej činnosti a poskytovaných službách majú povinné osoby, resp. orgány verejnej moci, vyplýva povinnosť týmto osobám byť zdrojom týchto informácii a aktualizovať ich pre ústredný portál verejnej správy. V opačnom prípade by ústredný portál verejnej správy nemohol sprostredkovávať aktuálne, správne a úplné   informácie verejnosti.

**K bodu 6**

Vypúšťa sa kompetencia Ministerstva financií Slovenskej republiky ako správcu ústredného portálu verejnej správy.

**K bodu 7**

Navrhuje sa, aby Úrad vlády Slovenskej republiky ako správca zabezpečoval správu, prevádzku a rozvoj Govnetu a ústredného portálu verejnej správy.

Centralizácia pri správe Govnetu ako aj ústredného portálu verejnej správy je nevyhnutná z dôvodu zabezpečenia ich stabilnej prevádzky a rozvoja. Centralizovaný prístup si vyžaduje aj  poskytovanie informácií občanom, ktorí na jednom mieste očakávajú poskytnutie všetkých informácií o životných situáciách a role verejnej správy v nich, o svojich právach aj povinnostiach, organizačné a lokalizačné informácie.

Národný operátor centrálnej informačnej infraštruktúry a centrálnej komunikačnej infraštruktúry Slovenskej republiky plní úlohy predovšetkým v oblastiach:

1. správy, prevádzky a rozvoja informačnej siete Govnet, ktorá má nadrezortný charakter a umožňuje prepojovanie subjektov verejnej správy,
2. prevádzky, rozvoja a pripravovaného prechodu správy ústredného portálu verejnej správy, ktorý spolu s Govnetom vytvára základný a centrálny nástroj informatizácie spoločnosti,
3. zabezpečenia dostupnosti širokopásmového prístupu pre všetky skupiny obyvateľstva, komerčný sektor a verejnú správu vrátane podpory prístupu k elektronickým službám, ako sú e-verejná správa, e-vzdelávanie, e-zdravotníctvo a pod., pre vidiecke a odľahlé oblasti.

**K bodu 8**

Navrhuje sa ustanoviť Úrad vlády Slovenskej republiky ako správcu ústredného portálu verejnej správy.

**K bodu 9**

Navrhuje sa, aby Úrad vlády Slovenskej republiky ako správca ústredného portálu verejnej správy koordinoval tvorbu prepojenia databáz využívaných ústredným portálom verejnej správy a zabezpečoval prepojenie informačných systémov s ústredným portálom verejnej správy.

**K bodu 10**

Odsek 3 sa vypúšťa ako duplicitný s navrhovaným §4a ods.1.

**K bodu 11**

Gramatická úprava textu.

**K bodu 12**

Dopĺňa sa nový bod týkajúci sa zosúladenia vnútroštátneho práva s právom Európskej únie.

**K čl. II**

Navrhuje sa, aby zákon nadobudol účinnosť 1. augusta 2013.